DELEGIRANA UREDBA KOMISIJE (EU) 2022/303

оd 15. prosinca 2021.

o izmjeni Uredbe (EU) 2019/1241 u pogledu mjera za smanjenje slučajnih ulova rezidentne populacije baltičkog obalnog dupina (Phocoena phocoena) u Baltičkome moru

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (1), a posebno njezin članak 15. stavak 2.,

budući da:

(1) U skladu s člankom 3. stavkom 2. točkom (b) Uredbe (EU) 2019/1241 tehničke mjere donose se kako bi pridonijele smanjenju na najmanju moguću mjeru i, ako je to moguće, uklanjanju, slučajnog ulova osjetljivih morskih vrsta, uključujući one navedene u direktivama 92/43/EEZ (2) i 2009/147/EZ Europskog parlamenta i Vijeća (3), koji proizlazi iz ribolova.

(2) Obalni dupin (Phocoena phocoena) strogo je zaštićena vrsta u skladu s Prilogom IV. Direktivi 92/43/EEZ, u kojoj su navedeni svi kitovi kao vrsta od značaja za Zajednicu kojima je potrebna stroga zaštita, te je naveden u Prilogu II. toj direktivi kao vrsta od značaja za Zajednicu čije očuvanje zahtijeva određivanje posebnih područja očuvanja.

(3) Populacija baltičkog obalnog dupina genetski se znatno razlikuje od drugih populacija. Međunarodno vijeće za istraživanje mora (ICES) stoga smatra da bi rezidentnom populacijom obalnog dupina vrste baltički obalni dupin trebalo upravljati kao zasebnom populacijskom jedinicom (4) (dalje u tekstu „baltički obalni dupin”).

(4) Prilogom XIII. Uredbi (EU) 2019/1241 utvrđena su pravila na regionalnoj razini u pogledu mjera ublažavanja za smanjenje slučajnih ulova osjetljivih vrsta, uključujući kitove, tako što su detaljno propisana ograničena područja i razdoblja te ograničenja u pogledu ribolovnih alata.

(5) U skladu s točkom 3. Priloga XIII. Uredbi (EU) 2019/1241, ako znanstveni dokazi koje je potvrdio ICES ili STECF pokazuju negativne učinke ribolovnog alata na osjetljive vrste, države članice na temelju članka 15. te uredbe podnose zajedničke preporuke za dodatne mjere ublažavanja za smanjenje slučajnog ulova tih vrsta.

(6) Ozbiljnu prijetnju za populaciju baltičkog obalnog dupina i potrebu da se poduzmu korektivne mjere priznale su stranke Sporazuma o zaštiti malih kitova u Baltičkom moru, sjeveroistočnom Atlantiku te Irskom i Sjevernom moru (ASCOBANS) time što su donijele plan oporavka za baltičkog obalnog dupina („Plan iz Jastarnije”). Taj je plan izrađen 2002. a revidiran 2009. i 2016. (5), a u njemu su slučajni ulovi pri ribolovu mrežama stajaćicama identificirani kao glavna prijetnja preživljavanju populacije baltičkog obalnog dupina.

(7) Prema crvenom popisu (6) Komisije za zaštitu morskog okoliša Baltičkog mora (HELCOM) populacija baltičkih obalnih dupina u Baltičkom moru dramatično se smanjila tijekom posljednjih stotinu godina i postoje čvrste naznake da joj prijeti izumiranje.

(8) Prema novim informacijama o stanju populacije baltičkog obalnog dupina iznesenima u okviru projekta SAMBAH 2016. (7), populacija baltičkog obalnog dupina broji 497 jedinki.

(9) Na zahtjev EU-a za savjet o hitnim mjerama za sprečavanje usputnih ulova običnog dupina (Delphinus delphis) i baltičkog obalnog dupina (Phocoena phocoena) u sjeveroistočnom Atlantiku, Međunarodno vijeće za istraživanje mora (ICES) izračunalo je u svojem savjetu od 26. svibnja 2020. (8) razinu slučajnih ulova baltičkog obalnog dupina koja bi populaciji te vrste omogućila da se oporavi na 50 % svojeg kapaciteta održivosti i da ostane na tome 95 % vremena dugoročno gledano. Ta razina usputnih ulova iznosi 0,7 jedinki godišnje. Kako bi se ostvario taj cilj, ICES je preporučio zabranu svih vrsta ribolova koje izazivaju zabrinutost. Svaki slučajni ulov samo jedne jedinke godišnje značio bi daljnje povećanje rizika od izumiranja za tu populaciju. ICES je u svojem savjetu iznio da, s obzirom na faze života malih kitova, zaštitne mjere mogu biti učinkovite samo ako se primjenjuju kontinuirano tijekom dugačkog razdoblja.

(10) ICES je u svojem savjetu od 26. svibnja 2020. preporučio niz mjera za smanjenje usputnog ulova i očekuje se da će te mjere, ako se primijene u cjelini, odmah smanjiti rizik od usputnog ulova baltičkog obalnog dupina. Te mjere uključuju zatvaranje područja „Northern Midsea bank” za sav ribolov osim za vrše, zamke za ribe i parangale, zatvaranje određenih područja mreže Natura 2000 i nekih drugih područja za ribolov mrežama stajaćicama (tj. trostrukim mrežama stajaćicama, jednostrukim mrežama stajaćicama i polulebdećim mrežama). Također je preporučio obveznu upotrebu akustičkih uređaja za odvraćanje na mrežama stajaćicama na područjima s malom ili potencijalno malom incidencijom baltičkog obalnog dupina.

(11) Na temelju tog savjeta ICES-a (9), u prosincu 2020. Danska, Njemačka, Estonija, Latvija, Litva, Poljska, Finska i Švedska (regionalna skupina „BALTFISH”) podnijela je zajedničku preporuku u kojoj predlaže mjere ublažavanja za smanjenje slučajnih ulova baltičkog obalnog dupina. U rujnu 2021. u skladu s istim tim savjetom ICES-a, regionalna skupina BALTFISH podnijela je novu zajedničku preporuku s dodatnim mjerama ublažavanja za područje mreže Natura 2000 „Sydvästskånes utsjövatten” (SE0430187).

(12) Savjetodavno vijeće za Baltičko more (BSAC) ocijenilo je te zajedničke preporuke u listopadu 2020. i srpnju 2021.

(13) U zajedničkim preporukama koje je u prosincu 2020. podnijela regionalna skupina BALTFISH predlaže se zatvaranje područja „Northern Midsea bank”, glavnog područja baltičkog obalnog dupina tijekom sezone parenja (10), za sve ribolovne aktivnosti osim za vrše, zamke za ribe i parangale. Također se savjetuje zatvaranje područja „Southern Midsea Bank” i niza područja mreže Natura 2000 za ribolov mrežama stajaćicama u skladu sa savjetom ICES-a od 26. svibnja 2020. U zajedničkoj preporuci podnesenoj u rujnu 2021. predlaže se sezonsko zatvaranje (od 1. studenoga do 30. travnja) za ribolov mrežama stajaćicama na području mreže Natura 2000 „Sydvästskånes utsjövatten”, koje je i ICES utvrdio kao područje od važnosti za baltičkog obalnog dupina. Uz područja obuhvaćena savjetom ICES-a, u zajedničkoj preporuci podnesenoj u prosincu 2020. predlaže se zatvaranje, od 1. studenoga do 31. siječnja, i za područje „Adler Grund” i „Rønne Bank” (DK00VA261), gdje se baltički obalni dupin povremeno pojavljuje u zimskim mjesecima (11).

(14) U zajedničkoj preporuci iz prosinca 2020. preporučuje se i cjelogodišnja obvezna upotreba akustičkih uređaja za odvraćanje unutar i izvan područja mreže Natura 2000 „Zatoka Pucka” i „Półwysep Helski” (PLH220032), tj. u cijelom zaljevu „Puck” (Poljska). ICES je svoj savjet ograničio na područje unutar tog područja mreže Natura 2000. Međutim, ICES je preporučio zabranu ribolova mrežama stajaćicama na području istočno od pješčanog spruda „Ryf Mew” (tj. u vanjskom dijelu zaljeva „Puck”) jer je tu vjerojatnost pojavljivanja baltičkog obalnog dupina veća. U zajedničkoj preporuci iz rujna 2021. predlaže se sezonska obvezna upotreba akustičkih uređaja za odvraćanje (od 1. svibnja do 31. listopada) na mrežama stajaćicama na području mreže Natura 2000 „Sydvästskånes utsjövatten”. Nadalje, ICES je preporučio opremanje mreža stajaćica akustičkim uređajima za odvraćanje na dodatnim područjima gdje je vjerojatnost pojave baltičkog obalnog dupina niska ili potencijalno niska, a koja nisu bila razmatrana u tim zajedničkim preporukama.

(15) Znanstveni, tehnički i gospodarski odbor za ribarstvo (STECF) ocijenio je zajedničku preporuku podnesenu u prosincu 2020. na svojoj plenarnoj sjednici u ožujku 2021 (12). STECF je izjavio da su mjere predložene u toj zajedničkoj preporuci uglavnom u skladu s onima koje je preporučio ICES, ali da ih ne slijede u potpunosti. Međutim, STECF je zaključio i da će te mjere, ako se učinkovito provedu, pridonijeti smanjenju nenamjernih, slučajnih ulova baltičkog obalnog dupina. Mjere koje su uključene u zajedničku preporuku iz rujna 2021., u skladu sa savjetima ICES-a, daljnji su doprinos ostvarivanju tog cilja.

(16) U objema zajedničkim preporukama predviđeno je da bi države članice u cilju provedbe predloženih mjera trebale osigurati kontrolu aktivnosti ribarskih plovila. STECF je u svojoj ocjeni mjera predloženih u zajedničkoj preporuci iz prosinca 2020. zaključio (13) da se takvim mjerama može povećati točnost bilježenja usputnih ulova za zaštićene vrste, vrste kojima prijeti izumiranje i ugrožene vrste.

(17) Sve u svemu, STECF smatra da će provedba mjera predloženih u zajedničkim preporukama iz prosinca 2020. pridonijeti smanjenju nenamjernih, slučajnih ulova baltičkog obalnog dupina i da bi bile korak naprijed prema ostvarivanju ciljeva iz Uredbe (EU) 2019/1241. Stoga bi predložene mjere trebalo uključiti u Prilog XIII. Uredbi (EU) 2019/1241.

(18) Komisija napominje i da su se države članice u zajedničkoj preporuci podnesenoj u prosincu 2020. obvezale da će u najkraćem mogućem roku početi raditi na dodatnim mjerama ublažavanja, među ostalim na dodatnim mjerama u vezi s upotrebom akustičkih uređaja za odvraćanje na mrežama stajaćicama na područjima s niskom ili potencijalno niskom incidencijom baltičkog obalnog dupina te da će nastojati postići dogovor o detaljnijim mjerama kontrole povezanima s kontrolom mjera ublažavanja. Nadalje, uz područja koja su već obuhvaćena, države članice su se u zajedničkim preporukama podnesenima u rujnu 2021. obvezale da će poraditi na dodatnim mjerama za prestanak ribolova mrežama stajaćicama na područjima na kojima se baltički obalni dupin pojavljuje.

(19) Ovom Delegiranom uredbom ne dovode se u pitanje dodatne mjere za zaštitu baltičkog obalnog dupina koje Komisija može donijeti, među ostalim u slučaju propisno utemeljenih krajnje hitnih razloga u vezi s ozbiljnom ugrozom očuvanja morskih bioloških resursa ili morskog ekosustava u skladu s člankom 12. Uredbe (EU) br. 1380/2013 Europskog parlamenta i Vijeća (14), i strože nacionalne mjere koje države članice mogu donijeti u tu svrhu u svojim vodama u skladu s Uredbom (EU) br. 1380/2013 i Uredbom (EU) 2019/1241.

(20) Zbog hitnosti u pogledu potrebe da se populacija baltičkog obalnog dupina zaštiti s trenutnim učinkom, ova bi Uredba trebala stupiti na snagu odmah. Kako bi se ribarima dalo dovoljno vremena da svoja plovila opreme akustičkim uređajima za odvraćanje, primjenu točke 1.1. podtočke (b) Priloga trebalo bi odgoditi,

DONIJELA JE OVU UREDBU:

Članak 1. Prilog XIII. Uredbi (EU) 2019/1241 mijenja se u skladu s Prilogom ovoj Uredbi.

Članak 2. Ova Uredba stupa na snagu sljedećeg dana od dana objave u Službenom listu Europske unije. Mjere iz točke 1.1. podtočke (b) Priloga primjenjuju se od 1. lipnja 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 15. prosinca 2021. Za Komisiju Predsjednica Ursula VON DER LEYEN

(1) SL L 198, 25.7.2019., str. 105.

(2) Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.7.1992., str. 7.).

(3) Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica (SL L 20, 26.1.2010., str. 7.).

(4) ICES, 2020. Zahtjev EU-a u pogledu mjera za sprečavanje usputnog ulova običnog dupina (Delphinus delphis) i baltičkog obalnog dupina (Phocoena phocoena) u sjeveroistočnom Atlantiku. U Izvješću Savjetodavnog odbora ICES-a, 2020. ICES Advice 2020, http://ices.dk/sites/pub/Publication%20Reports/Advice/2020/Special_Requests/eu.2020.04.pdf.

(5) https://www.ascobans.org/sites/default/files/document/ASCOBANS_JastarniaPlan_MOP8.pdf

(6) https://www.helcom.fi/wp-content/uploads/2019/08/HELCOM-Red-List-Phocoena-phocoena.pdf

(7) NAMMCO–IMR. 2019. Report of Joint IMR/NAMMCO International Workshop on the Status of Harbour Porpoises in the North Atlantic (Izvješće Zajedničke međunarodne radionice IMR/NAMMCO o stanju obalnih dupina u sjevernom Atlantiku). Rev 2020. North Atlantic Marine Mammal Commission and the Norwegian Institute of Marine Research, Tromsø, Norway (Sjevernoatlantska komisija za morske sisavce i Norveški institut za istraživanje mora, Tromsø, Norveška). SAMBAH study.http://www.sambah.org/SAMBAH-Final-Report-FINAL-for-website-April-2017.pdf.

(8) ICES, 2020. EU request on emergency measures to prevent by-catch of common dolphin (Delphinus delphis) and Baltic Proper harbour porpoise (Phocoena phocoena) in the Northeast Atlantic (Zahtjev EU-a za hitne mjere za sprečavanje usputnog ulova običnog dupina (Delphinus delphis) i baltičkog obalnog dupina (Phocoena phocoena) u sjeveroistočnom Atlantiku). U Izvješću Savjetodavnog odbora ICES-a, 2020. ICES Advice 2020. (ICES-ov savjet 2020.).

(9) ICES, 2020. EU request on emergency measures to prevent by-catch of common dolphin (Delphinus delphis) and Baltic Proper harbour porpoise (Phocoena phocoena) in the Northeast Atlantic (Zahtjev EU-a za hitne mjere za sprečavanje usputnog ulova običnog dupina (Delphinus delphis) i baltičkog obalnog dupina (Phocoena phocoena) u sjeveroistočnom Atlantiku). U Izvješću Savjetodavnog odbora ICES-a, 2020. ICES Advice 2020 (ICES-ov savjet 2020.).

(10) https://www.ices.dk/sites/pub/Publication%20Reports/Advice/2020/Special_Requests/eu.2020.04.pdf

(11) https://stecf.jrc.ec.europa.eu/documents/43805/2850498/STECF-PLEN+21-01.pdf

(12) https://stecf.jrc.ec.europa.eu/documents/43805/2850498/STECF-PLEN+21-01.pdf

(13) https://stecf.jrc.ec.europa.eu/documents/43805/2850498/STECF-PLEN+21-01.pdf.

(14) Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).